再次韵謝之  其二
作者：鄧肅
朝代：宋

paragraphs: 昌黎論佛骨，南行氣亦壯。
獻書請鏤玉，却起北歸望。
香山最風流，詩酒事夷曠。
那知聞琵琶，淚濺九江浪。
此身苦海中，風波隨蕩漾。
妄見分南北，無乃眼中障。
嗟我果何人，楚狂本天放。
外物不須論，有身今已長。
斥歸水雲鄉，日醉蓮花釀。
茗飲過陸羽，禪悅得文暢。
安此更何求，萬里脫氈帳。
死生則置之，北邙豈俱瘴。
使君憐我愚，了無逐客愴。
謂我耕白雲，不獨齊眉餉。
詩來覓歡處，光芒不可仰。
欲醉桃李春，那憂貝錦謗。
赤脚敢云無，社舞非時尚。
侯門列蛾眉，一見吾其儻。
拋磚此當先，積薪君在上。
更爲李與蘇，兩家按新唱。